text: Massakre på hjemmeplejen
  10 januar 2010 kl. 13.35
  Kolding kommune er i fuld gang med at spare 52 millioner kroner på ældreplejen, og enhver, som kan bare en smule selv, vil miste al hjælp. Klagerne vælter ind.
  Ane Lauridsen fik lige før jul en trist meddelelse fra hjemmehjælpen i Kolding kommune.
  I fire år har hun fået en times hjemmehjælp hver 14. dag til støvsugning, gulvvask og toiletrengøring, men nu den 82-årige kvinde en ud af foreløbig cirka 60 koldinggensere, der har mistet al hjemmehjælp. 
  Til trods for, at hun kun kan klare at udføre let rengøring.
  3200 modtager hjemmehjælp i Kolding.
  400 er indtil videre blevet gen-vurderet og cirka 60 har altså mistet al hjælp. Det svarer til, at omkring 400 vil miste al hjælp inden sommer, når revisiteringen er færdig. 
  Det er at tage FOR hårdt fat, mener Kathrine Schultz, medlem af ældrerådet i Kolding.
  
  Klagerne vælter ind
  Kathrine Schultz er også medlem af Klagerådet for hjemmeplejen, og her hober klagerne sig op.
  Hvis de afviste ikke har penge til privat rengøring, er de henvist til deres egne kræfter eller til at få hjælp fra familien - Ane Lauridsen fik gjort julerent af sin datter.
   
  Ane Lauridsen går også dårligt. Hun tør slet ikke gå ud, når der er glat, så ud over at være social isoleret i tider med sne, er hun også nødt til at trække på familien til indkøb.
  Formanden for Kolding Kommunes seniorudvalg, Søren Rasmussen fra Dansk Folkeparti, kommer i studiet hos TV SYD søndag.
  